Driejarige val na sy doodFoto: Rekord ‘n Driejarige seuntjie is Maandagmiddag dood nadat hy ses verdiepings ver uit ‘n woonstelgebou in Pretoria geval het. Xander Loubser, ‘n woordvoerder en paramedikus van Best Care, het Dinsdag aan Rekord gesê die seuntjie was glo sonder toesig gelaat toe die voorval plaasgevind het. Die kind was na bewering in die sorg van sy oom gelaat, maar die oom het die kind glo by die huis gelos terwyl hy iets gaan koop het om te drink. “Toe ons by die toneel opgedaag het, het ons die kind op die sypaadjie aangetref,” het Loubser gesê. “Die kind het erge kopbeserings opgedoen. Ons het vir meer as 30 minute lank gespook om die kind te stabiliseer, maar moes hom op die toneel dood verklaar.” Volgens Loubser was hulle nog besig om die kind te probeer red, toe die oom daar opgedaag het. Kapt. Agnes Huma, ‘n polisiewoordvoerder, het aan Rekord gesê die kind het oor die sesde verdieping se reling geval terwyl hy met ‘n fiets gery het. “Hy het saam met vriende gespeel en op die fiets geklim, waarna hy oor die reling na sy dood geval het,” het Huma gesê. Die polisie ondersoek die voorval en of die oom strafregtelik vervolg gaan word. Bron: Rekord